ที่ประชุม นบข. เตรียมเสนอ ครม.พิจารณาจ่ายเงินชดเชยให้เกษตรกรที่ตกหล่นจากโครงการช่วยเหลือค่าเก็บเกี่ยวและปรับปรุงคุณภาพข้าว 2.8 หมื่นรายวงเงิน 180 ล้านบาท
นายบุณยฤทธิ์  กัลยาณมิตร  ปลัดกระทรวงพาณิชย์  เปิดเผยภายหลังการประชุมคณะกรรมการนโยบายและบริหารจัดการข้าว (นบข.) ที่มี พลเอก ประยุทธ์  จันทร์โอชา  นายกรัฐมนตรี  เป็นประธานการประชุมว่าที่ประชุมได้รับทราบเกษตรกรที่ตกหล่นเข้าร่วมโครงการช่วยเหลือค่าเก็บเกี่ยวและปรับปรุงคุณภาพข้าวปี 2559/60 ที่ได้รับเงินช่วยเหลือไม่ครบตามสิทธิ จำนวน 28,792 รายวงเงินกว่า  180 ล้านบาท         ซี่ง นบข.มีมตินำเรื่องดังกล่าวเสนอให้ที่ประชุมคณะรัฐมนตรี หรือ ครม.พิจารณาจ่ายเงินให้แก่เกษตรกรในการประชุมครม.วันพรุ่งนี้ (28 พค) โดยธ.ก.ส.จะทำความตกลงกับสำนักงบประมาณต่อไป เพื่อจ่ายเงินชดเชยให้แก่เกษตรกรที่ยังไม่ได้รับเงินชดเชยส่วนปริมาณการผลิตข้าวฤดูการผลิตปี 2562/63 กระทรวงเกษตรและสหกรณ์คาดการณ์มีปริมาณ 34.1 ล้านตันข้าวเปลือกขณะที่ความต้องการอยู่ที่ 32.48 ล้านตัวข้าวเปลือก นอกจากนี้ได้ตั้งคณะทำงานจำนวน 28 ชุดทำหน้าที่ติดตามแผนการผลิตข้าวแบบครบวงจร  เพื่อดูปริมาณการผลิตและความต้องการในตลาดทั้งการบริโภคส่งออกให้เกิดความสมดุลโดยคาดการณ์ส่งออกข้าวปี 2562 จะส่งออกข้าวได้ปริมาณ 10 ล้านตัน        ปลัดกระทรวงพาณิชย์ กล่าวเพิ่มเติมว่า ที่ประชุมรับทราบการระบายสตอกข้าวเก่าที่กระทรวงพาณิชย์ระบายปริมาณกว่า 17.4 ล้านตัน ว่า สามารถระบายได้หมดแล้วแต่ยังคงเหลือข้าวบางส่วนที่เกิดจากการรับ-ส่งมอบข้าว ซึ่งขณะนี้องค์การตลาดเพื่อเกษตรกร(อ.ต.ก.) และองค์การคลังสินค้า(อคส.) อยู่ระหว่างเร่งรัดทางคดีเพื่อให้ข้าวที่เหลือหมดโดยเร็ว        ด้าน นายเจริญ  เหล่าธรรมทัศน์  นายกสมาคมผู้ส่งออกข้าวไทย กล่าวว่า ที่ประชุมนบข.รับทราบเกี่ยวกับแผนระบายข้าวที่อคส.และ อ.ต.ก.เสนอทั้งข้าวเก่าและข้าวอยู่ระหว่างตรวจเช็คข้อมูลทางบัญชี 940,000 ตันโดยคาดว่าข้าวที่เหลือจะทำการระบายให้หมดจากบัญชีเดือนกรกฎาคมนี้ สำหรับการส่งออกข้าว 4 เดือนแรกของปี 2562 ส่งออกข้าวได้แล้วประมาณ 4 ล้านตันข้าวเปลือก